**NOTĂ INFORMATIVĂ**

**la proiectul hotărîrii Guvernului „Cu privire la comanda de stat privind dezvoltarea profesională a funcționarilor publici în anul 2018”**

**Numele iniţiatorului şi a autorului, precum şi a participanţilor la elaborarea proiectului. Scopul şi obiectivele.**

Prezentul proiect de hotărîre a Guvernului a fost elaborat de către Cancelaria de Stat în comun cu Academia de Administrare Publică, în vederea asigurării realizării prevederilor Legii nr.158-XVI din 4 iulie 2008 cu privire la funcţia publică şi statutul funcţionarului public, precum și a Planului de acţiuni al Guvernului pentru anii 2016-2018 (HG nr.890/2016).

Scopul proiectului nominalizat vizează dezvoltarea capacităților profesionale a funcționarilor publici din organele administrației publice centrale și locale în cadrul Academiei de Administrare Publică.

**Expunerea problemelor abordate în proiect prin prisma cadrului normativ în vigoare, argumentarea necesităţii de reglementare, evidenţierea elementelor noi.**

Conform prevederilor art.37 din Legea nr.158/2008 funcționarii publici au dreptul şi obligaţia de a-şi perfecţiona, în mod continuu, abilităţile şi pregătirea profesională. Prin urmare, prevederile proiectului asigură oportunităţile de dezvoltare profesională a acestora.

Programele au fost stabilite în baza priorităţilor prevăzute în Programul de instruire a funcţionarilor publici pentru anii 2016-2020 (HG nr.970/2016) şi a propunerilor autorităţilor publice privind necesităţile de instruire a personalului pentru anul 2018, urmare a solicitării Cancelariei de Stat nr. 29-04-7920 din 20.10.2017.

În scopul diversificării formelor de învățare, sunt propuse 3 programe de instruire la distanță în comanda de stat. Astfel, cursanții acestora vor beneficia de avantajele unui instrument modern, complementar și flexibil pentru a-și gestiona timpul de învățare în cel mai eficient mod.

Totodată, de menționat, introducerea unui bloc de programe dedicat consolidării capacităților specialiștilor în prestarea serviciilor guvernamentale supuse retehnologizării, în special, în contextul efortului depus pentru eficientizarea proceselor de prestare a serviciilor și lansarea „ghișeului unic”.

Conform proiectului sunt incluse 17 programe de instruire pentru 2115 persoane /289 grupuri/280 zile de instruire, inclusiv pentru 1345 persoane/57 grupuri din autorităţile publice de nivel central şi 770 persoane/32 grupuri din autorităţile administraţiei publice locale, precum și 3 programe de instruire la distanță pentru 600 persoane/24 grupuri, inclusiv 150 persoane/6 grupuri din autorităţile publice de nivel central şi 250 persoane/18 grupuri din autorităţile administraţiei publice locale.

Numărul de 2715 participanţi a fost stabilit în baza bugetului planificat pentru anul 2018 în sumă de 471,2 mii lei (HG nr.1006/2017), suplimentat cu 560,0 mii lei transferat de la programul „Învățămînt superior” la programul „Perfecționarea cadrelor”, destinat pentru dezvoltare profesională a funcționarilor publici în cadrul Academiei de Administrare Publică.

În acest context, următoarele programe se propun pentru grupurile prioritare de funcţionari publici stipulate în pct. 8 al Programului de instruire a funcţionarilor publici pentru anii 2016-2020:

1. *funcţionarii publici de conducere* - etica și integritatea funcționarului public, dezvoltarea leadership-ului în administraţia publică, elaborarea şi coordonarea proiectelor de acte normative, elaborarea și evaluarea politicilor publice, managementul și elaborarea programelor/proiectelor, managementul schimbării, managementul proprietăţii publice, achiziţii publice, dezvoltarea regională și locală, finanțele publice locale și descentralizarea financiară;
2. *funcţionarii publici debutanți* - integrarea profesională în funcţia publică;
3. *funcţionarii publici antrenaţi în prestarea serviciilor către cetăţeni şi alte persoane* - prestarea serviciilor publice, managementul resurselor umane în autoritățile emitente a actelor permisive, utilizarea tehnologiilor informaționale, managementul proprietăţii publice,
4. *funcţionarii publici care deţin funcţii cu un risc înalt de corupţie* - etica și integritatea funcționarului public, achiziţii publice și control financiar public intern;
5. *funcţionarii publici responsabili de planificarea strategică, elaborarea şi coordonarea politicilor publice* - elaborarea şi coordonarea proiectelor de acte normative; elaborarea și evaluarea politicilor publice, dezvoltarea locală și regională.

Totodată, pentru funcționari publici cu atribuții în diferite domenii au fost incluse programele: control financiar public intern, organizarea activității secretarului consiliului local de nivelul al doilea, dezvoltarea abilităților de exercitare a atribuțiilor de serviciu, managementului resurselor umane.

Concomitent, menționăm că pentru elaborarea şi realizarea programelor de instruire urmează a fi antrenați pe lîngă cadrele didactice ale AAP și specialiști din cadrul autorităţilor publice, astfel fiind asigurată corespunderea cadrului normativ, necesităților practice și relevanței tematicilor.

**Fundamentarea economico-financiară**

Proiectul hotărîrii Guvernului „Cu privire la comanda de stat privind dezvoltarea profesională a funcționarilor publici în anul 2018” se încadrează în limita mijloacelor financiare, alocate în acest scop Academiei de Administrare Publică.

**Consultarea publică a proiectului**

În vederea respectării prevederilor Legii nr. 239-XVI din 13 noiembrie 2008 privind transparenţa în procesul decizional, proiectul de lege a fost plasat pe pagina [www.particip.gov.md](http://www.particip.gov.md).

Proiectul se remite spre avizare Academiei de Administrare Publică, Ministerului Finanţelor, Ministerului Justiţiei, precum şi se va prezenta Centrului Naţional Anticorupţie pentru a fi supus expertizei anticorupţie.

**Secretar general al Guvernului Lilia PALII**